କେନ୍ଦ୍ରାଡ଼ଡା, ଅକ୍ଟୋବର ୧୬(ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲା ତିଖିରୀ ଗାଁର ସ୍ୱାଧୀନତା ସଂଗ୍ରାମୀ ତଥା କମ୍ୟୁନିଷ୍ଟ ନେତା ଅର୍ଜୁନ ବେହେରାଙ୍କ ଜୀବନୀ ଉପରେ ଲିଖିତ ପୁସ୍ତକ 'ଆର୍ଯ୍ୟ ପୁତ୍ର' ଅନେକ ଅଜଣା ପ୍ରସଙ୍ଗ ଉପରୁ ପରଦା ଉଠାଇଛି ।
ସ୍ୱାଧୀନତା ପରବର୍ତ୍ତୀ ସମୟରେ ବି୍ରଟିଶ ରାଜ ଅମଳରେ କେନ୍ଦ୍ରାପଡ଼ା, ଜଗତସିଂହପୁର ଓ ଆଖପାଖ ଅଞ୍ଚଳରେ ହୋଇଥିବା ସ୍ୱାଧୀନତା ସଂଗ୍ରାମଠାରୁ ଆରମ୍ଭ କରି ଜମି ଅଧିକାର ଆନ୍ଦୋଳନ, ଚାଷୀ ଆନ୍ଦୋଳନ, କମୁ୍ୟନିଷ୍ଟ ଆନ୍ଦୋଳନ ଉପରେ ଅନେକ ଅନାଲୋଚିତ ପ୍ରସଙ୍ଗର ପୁନଃଆଲୋଚନା ଏହି ଜୀବନୀରେ ହୋଇଛି ।
ସଂଗ୍ରାମୀ ଶ୍ରୀ ବେହେରା ୧୯୪୨ ମସିହାର ଭାରତ ଛାଡ଼ ଆନ୍ଦୋଳନରେ ଅଂଶ ଗ୍ରହଣ କରିଥିବା ବେଳେ ସେ କୁଜଙ୍ଗ ଓ କନିକା ଜମିଦାରଙ୍କ ବିରୋଧରେ ଲଢ଼ିଥିବା ଜଣାଯାଇଛି ।
ସ୍ୱାଧୀନତା ପରବର୍ତ୍ତୀ ସମୟରେ ଶ୍ରୀ ବେହେରା ଓ ଅନ୍ୟମାନେ ମିଶି ପ୍ରାୟ ଏକ ଦଶନ୍ଧି ପର୍ଯ୍ୟନ୍ତ କୁଜଙ୍ଗ ଜମିଦାରଙ୍କ ବିରୋଧରେ ଜମି ଅଧିକାରକୁ ନେଇ ଲୋକମାନଙ୍କୁ ସଙ୍ଗଠିତ କରିଥିଲେ ।
ବହିର ଲେଖକ ନିରଞ୍ଜନ ମେକାପ ତାଙ୍କ ପୁସ୍ତକରେ ରାଜାରାଜୁଡ଼ା ସମୟରେ ବ୍ରିଟିଶ ସରକାରଙ୍କ ଜୁଲମକୁ ଅତି ସୁନ୍ଦର ଭାବେ ଉପସ୍ଥାପିତ କରିଛନ୍ତି ।
ଅର୍ଜୁନଙ୍କ ସମେତ କମ୍ୟୁନିଷ୍ଟ ନେତା ଲୋକନାଥ ଚୌଧୁରୀ, ରାମକୃଷ୍ଣ ପତି, ଗଙ୍ଗାଧର ପାଇକରାୟ ପ୍ରମୁଖ କମ୍ୟୁନିଷ୍ଟ ଦଳକୁ ରାଜ୍ୟର ବିଭିନ୍ନ ଅଞ୍ଚଳରେ ବିସ୍ତାରିତ କରିବାରେ ସକ୍ଷମ ହୋଇଥିଲେ ।
ଜବାହରଲାଲ୍ ନେହରୁ ଓ ଇନ୍ଦିରା ଗାନ୍ଧୀଙ୍କ ଶାସନ କାଳରେ ୧୯୬୪ରେ ସିପିଆଇ ଏକ ରାଜନୈତିକ ଦଳ ଭାବେ ଉଭା ହୋଇଥିଲା । ୨୦୦୫ ମସିହା ଯାଏଁ ସିପିଆଇ ସୁଦୃଢ଼ ଥିଲା । ମାତ୍ର ତା' ପରର୍ତ୍ତୀ ସମୟରେ ବିଭିନ୍ନ କାରଣ ଯୋଗୁଁ ଏହା ଧୀରେ ଧୀରେ କ୍ଷୀଣ ହେବାକୁ ଲାଗିଲା ।
ଏ ବାବଦରେ କେନ୍ଦ୍ରାପଡ଼ା କଲେଜର ପୂର୍ବତନ ଅଧ୍ୟକ୍ଷ ତଥା ଲେଖକ ନନ୍ଦକିଶୋର ପରିଡ଼ା କହିଛନ୍ତି ଓଡ଼ିଶାରେ ସ୍ୱାଧୀନତା ଓ କମ୍ୟୁନିଷ୍ଟ ଆନ୍ଦୋଳନର ଚର୍ଚ୍ଚା ଅର୍ଜୁନ ବେହେରାଙ୍କ ବିନା ଅସମ୍ପୂର୍ଣ୍ଣ ।
ଆୟୋଜିତ ଏହି କାର୍ଯ୍ୟକ୍ରମରେ ଅନ୍ୟମାନଙ୍କ ମଧ୍ୟରେ ବୈଷ୍ଣବ ଚରଣ ସାମଲ, ଡକ୍ଟର ଦେବେନ୍ଦ୍ର ନାଥ ବେହେରା, କେନ୍ଦ୍ରାପଡ଼ା କଲେଜର ପୂର୍ବତନ ଅଧ୍ୟକ୍ଷ ଅଜୟ ସାମଲ ପ୍ରମୁଖ ଉପସ୍ଥିତ ଥିଲେ ।
